[{"text_idx": "#000001", "text": "Mae mynyddoedd mawreddog, dyffrynnoedd gwyrddlas, a llynnoedd crisial-glir Parc Cenedlaethol Eryri yn denu ymwelwyr o bedwar ban byd. Mae dewis yr amser gorau i ymweld ag Eryri yn dibynnu ar y math o ymweliad yr hoffech chi ei fwynhau. Mae\u2019r canllaw hwn yn archwilio manteision ac anfanteision ymweld ag Eryri ym mhob tymor, gan eich helpu i gynllunio ymweliad bythgofiadwy a\u0302\u2019r Parc Cenedlaethol."}, {"text_idx": "#000002", "text": "Mae\u2019r gwanwyn yn gyfnod o adfywiad yn Eryri wrth i\u2019r tirwedd ddeffro o drwmgwsg yr hydref a\u2019r gaeaf."}, {"text_idx": "#000003", "text": "Dyma dymor perffaith i archwilio rhyfeddodau hanesyddol Eryri gan gynnwys y cestyll godidog neu wrth gwrs, Yr Ysgwrn, cartref un o feirdd enwocaf Cymru, Hedd Wyn."}, {"text_idx": "#000004", "text": "Mae\u2019r gwanwyn hefyd yn cynnig cyfle gwych i gymryd rhan mewn gweithgareddau hamdden fel canw\u0302io neu badlfyrddio gan fod y tywydd yn dueddol o fod yn gynhesach a rhai o\u2019r ardaloedd prysur yn llai gorlawn o gymharu a\u0302 misoedd yr haf."}, {"text_idx": "#000005", "text": "Nofio Gwyllt a Gweithgareddau Dw\u0302r"}, {"text_idx": "#000006", "text": "Er mai\u2019r gwanwyn yw\u2019r ail dymor prysuraf yn Eryri, mae nifer yr ymwelwyr yn ystod y cyfnod hwn yn tua hanner y nifer sy\u2019n ymweld yn ystod misoedd yr haf. Mae\u2019r gwanwyn, felly, yn amser da i ymweld ag Eryri os ydych yn awchu i fwynhau tywydd cynhesach ond yn awyddus i osgoi prysurdeb yr haf ar yr un pryd."}, {"text_idx": "#000008", "text": "Mae ymweld ag Eryri yn ystod y tymor ysgol neu yn ystod yr wythnos yn opsiwn da os ydych am osgoi prysurdeb y gwyliau."}, {"text_idx": "#000009", "text": "Wrth i\u2019r tymheredd gynhesu, efallai y byddwch chi\u2019n mwynhau aros yn un o\u2019r meysydd gwersylla a glampio niferus sydd o fewn neu ar gyrion y Parc Cenedlaethol. Fodd bynnag, mae\u2019n werth cofio nad yw ambell gawod o law yn anarferol yn ystod y gwanwyn yn Eryri."}, {"text_idx": "#000010", "text": "Os am aros yn Eryri yn ystod y gwanwyn, dylech archebu unrhyw lety ymlaen llaw gan mai dyma un o\u2019r tymhorau prysuraf yn y Parc Cenedlaethol."}, {"text_idx": "#000012", "text": "Gall tymor y gwanwyn fod yn amser da i ymweld ag Eryri os ydych yn awchu i fwynhau tywydd cynhesach tra hefyd yn awyddus i osgoi prysurdeb yr haf."}, {"text_idx": "#000013", "text": "Fodd bynnag, dylech nodi y gall gwyliau banc y Pasg a\u2019r gwanwyn fod yn hynod o brysur ledled y Parc Cenedlaethol yn ogystal a\u0302\u2019r ardaloedd cyfagos."}, {"text_idx": "#000014", "text": "Os ydych chi\u2019n ymweld gyda\u2019ch ci, dylech gadw mewn cof fod llawer o weithgareddau ffermio, fel y tymor wyna, yn digwydd yn ystod y gwanwyn. Dylech bob amser gadw eich ci dan reolaeth agos ar lwybrau cyhoeddus. Os ydych yn agos at dda byw, dylech gadw\u2019ch ci ar dennyn."}, {"text_idx": "#000015", "text": "Yr haf yw\u2019r tymor prysuraf o bell ffordd yn Eryri. Nid yw\u2019n syndod bod y Parc Cenedlaethol yn gweld cymaint o gynnydd yn nifer yr ymwelwyr yn ystod misoedd yr haf wrth i ysgolion gau a\u2019r tywydd gynhesu. Mae gweithgareddau dw\u0302r fel canw\u0302io a padlfyrddio yn boblogaidd iawn yn ystod yr haf ac mae\u2019r rhan fwyaf o ymwelwyr yn mwynhau cerdded ar hyd y miloedd o filltiroedd o lwybrau i gopaon syfrdanol Eryri."}, {"text_idx": "#000016", "text": "Gall nifer yr ymwelwyr ag Eryri yn ystod yr haf ddyblu o\u2019i gymharu a\u0302\u2019r gwanwyn. Mae\u2019n gwbl hanfodol eich bod chi\u2019n cynllunio eich ymweliad o flaen llaw os ydych chi\u2019n bwriadu ymweld yn ystod y tymor prysur hwn. Ceisiwch gadw lle ymlaen llaw os ydych chi\u2019n cymryd rhan mewn gweithgareddau a chofiwch y bydd hi\u2019n brysur iawn yn y Parc\u2014yn enwedig mewn ardaloedd poblogaidd fel Yr Wyddfa, Llanberis, Ogwen a Betws y Coed."}, {"text_idx": "#000018", "text": "Argymhellir yn gryf eich bod yn archebu eich llety ymlaen llaw os ydych yn ymweld ag Eryri yn yr haf gan fod llawer o opsiynau\u2019n llawn fisoedd ymlaen llaw."}, {"text_idx": "#000019", "text": "Er nad oes sicrwydd llwyr o hafau heb gawodydd o law yn y Parc Cenedlaethol, mae\u2019n aml yn ddigon cynnes a sych i aros yn un o\u2019r nifer o safleoedd gwersylla a glampio yn, ac ar gyrion y Parc. Mae yna hefyd ddigonedd o opsiynau hunanarlwyo, lletyai gwely a brecwast a gwestai."}, {"text_idx": "#000022", "text": "Cofiwch, ni chaniateir gwersylla gwyllt yn unman yn Eryri heb ganiata\u0302d gan y tirfeddiannwr ymlaen llaw."}, {"text_idx": "#000023", "text": "Os ydych yn ystyried dringo\u2019r Wyddfa yn ystod misoedd yr haf, dylech fod yn ymwybodol o\u2019r nifer sylweddol o ymwelwyr y mae\u2019r mynydd yn ei ddenu."}, {"text_idx": "#000024", "text": "Yn 2021, dringodd dros 115,000 o ymwelwyr Yr Wyddfa ym mis Awst yn unig, o gymharu a\u0302 55,000 ym mis Mai. Mae\u2019r copa yn aml yn brysur iawn yn ystod yr haf gyda chiwiau hir i gyrraedd carnedd y copa."}, {"text_idx": "#000026", "text": "Os nad yw eich ymweliad yn cael ei gyfyngu gan amseriad gwyliau ysgol neu debyg, mae\u2019n bosib y byddwch yn awyddus i ystyried ymweld ag Eryri ar adeg lai prysur na\u2019r haf. Gall Eryri fod yn hynod brysur yn ystod y tymor brig hwn."}, {"text_idx": "#000027", "text": "Mae cynllunio ymlaen llaw yn hanfodol wrth ymweld ag Eryri yn yr haf. Dylech archebu eich llety fisoedd ymlaen llaw ac argymhellir yn gryf eich bod yn cadw lleoedd i unrhyw atyniadau poblogaidd yn yr ardal os ydych chi\u2019n bwriadu ymweld a\u0302 nhw."}, {"text_idx": "#000029", "text": "Daw\u2019r hydref a\u0302 swyn arbennig i Eryri wrth i liwiau oren-goch hydrefol y tirwedd a\u2019r tymheredd oerach ychwanegu naws cynnes a chlyd i\u2019r ardal."}, {"text_idx": "#000030", "text": "Yn dibynnu ar y tymheredd ar y pryd, efallai y bydd rhai o gopaon uchaf Eryri wedi\u2019u gorchuddio ag eira. Dylech gymryd gofal ychwanegol a chadw llygad barcud ar y tywydd os ydych yn ystyried cyrraedd unrhyw un o gopaon Eryri yn ystod yr hydref. Fodd bynnag, mae digon o deithiau cerdded drwy goedlannau hardd i\u2019w mwynhau\u2014perffaith ar gyfer teithiau cerdded hydrefol."}, {"text_idx": "#000031", "text": "Mae\u2019r hydref hefyd yn gyfle gwych i fwynhau ychydig o ffotograffiaeth ac, os bydd y tywydd yn caniata\u0301u, efallai y cewch gip ar awyr dywyll hudolus y Parc Cenedlaethol."}, {"text_idx": "#000032", "text": "Gall nifer yr ymwelwyr i Eryri fod yn sylweddol is yn ystod yr hydref o gymharu a\u0302 thymhorau prysur y gwanwyn a\u2019r haf. Mae\u2019r hydref felly\u2019n gallu bod yn dymor gwych i fwynhau harddwch naturiol y Parc Cenedlaethol mewn amgylchedd tawelach a mwy heddychlon."}, {"text_idx": "#000033", "text": "Er y gall penwythnosau ddal i ddenu cryn dipyn o ymwelwyr, mae dyddiau\u2019r wythnos yn dueddol o fod yn llai prysur. Felly, os oes gennych yr hyblygrwydd i deithio yn ystod yr wythnos, mae\u2019n debygol y cewch brofiad mwy heddychlon."}, {"text_idx": "#000034", "text": "Mae\u2019r opsiynau llety yn Eryri yn ystod yr hydref yn amrywiol a niferus. O fythynnod clyd i westai moethus, mae rhywbeth at ddant pawb a phob cyllideb."}, {"text_idx": "#000035", "text": "Gyda llai o ymwelwyr yn yr ardal yn ystod yr hydref, efallai y bydd gennych fwy o hyblygrwydd gyda\u2019ch opsiynau llety. Fodd bynnag, mae bob amser yn well archebu ymlaen llaw os yw eich cynlluniau yn caniata\u0301u."}, {"text_idx": "#000036", "text": "Mae\u2019n bwysig nodi hefyd y bydd llawer o feysydd gwersylla yn cau yn ystod misoedd yr hydref a\u2019r gaeaf felly mae\u2019n well ymchwilio ymlaen llaw os ydych chi\u2019n ystyried llety awyr agored."}, {"text_idx": "#000038", "text": "Fel arfer mae digon o opsiynau llety yn Eryri yn ystod misoedd yr hydref. Fodd bynnag, gall y penwythnosau fod yn brysur felly mae\u2019n well archebu ymlaen llaw os oes gennych chi gynlluniau penodol."}, {"text_idx": "#000039", "text": "Fel un o\u2019r tymhorau gyda\u2019r nifer lleiaf o ymwelwyr, gall yr hydref fod yn amser gwych i archwilio rhai o\u2019r ardaloedd prysuraf fel Cwm Idwal."}, {"text_idx": "#000043", "text": "Mae\u2019r gaeaf ymysg y tawelaf o dymhorau yn y Parc Cenedlaethol. Gall fod yn gyfnod perffaith i fwynhau unigedd a llonyddwch Eryri."}, {"text_idx": "#000044", "text": "Dylech gymryd gofal mawr os ydych yn ystyried cyrraedd un o gopaon Eryri yn ystod y gaeaf. Gall amodau\u2019r gaeaf ofyn am brofiad a gwybodaeth drylwyr o fynydda gaeafol. Mae gwefan Adventure Smart yn llawn adnoddau defnyddiol ar gyfer diogelwch mynydd. Fodd bynnag, mae digon o deithiau cerdded gaeafol mwy diogel i\u2019w mwynhau yn Eryri gan gynnwys llwybrau drwy goetir a theithiau ar hyd glannau llynnoedd."}, {"text_idx": "#000045", "text": "Bydd rhai cyfleusterau lleol yn gweithredu ar oriau gostyngedig, ond mae digonedd o gyfleoedd i fwynhau diodydd a phrydau o flaen tanllwyth o da\u0302n yn y tafarndai lleol. Bydd hi hefyd yn dymor awyr dywyll Eryri yn ystod y gaeaf\u2014perffaith ar gyfer unrhyw astro-ffotograffwyr brwdfrydig."}, {"text_idx": "#000046", "text": "Tymor y gaeaf yw\u2019r tymor tawelaf o ran niferoedd ymwelwyr yn y Parc Cenedlaethol. Fodd bynnag, gall gwyliau\u2019r Nadolig a Flwyddyn Newydd fod yn gyfnodau hynod o brysur."}, {"text_idx": "#000047", "text": "Gall y tywydd oer a gwlyb swnio\u2019n anymunol ian i lawr ond, gyda digonedd o haenau gwrth-ddw\u0302r cynnes, gall ymweld ag Eryri yn ystod y gaeaf fod yn brofiad hudolus."}, {"text_idx": "#000048", "text": "Oherwydd y tywydd oer, bydd llawer o feysydd gwersylla a safleoedd glampio ar gau felly bydd angen i chi ymchwilio i opsiynau hunanarlwyo, gwely a brecwast neu westy os am aros yn Eryri dros y gaeaf."}, {"text_idx": "#000049", "text": "Os ydych chi\u2019n ystyried ymweld yn ystod y Nadolig neu\u2019r Flwyddyn Newydd, bydd angen i chi archebu\u2019ch llety ymlaen llaw i osgoi siom."}, {"text_idx": "#000050", "text": "Yn ogystal, mae rhai busnesau fel tafarndai a bwytai yn tueddu i gau trwy gydol mis Ionawr ac weithiau cyn belled a\u0302 mis Chwefror."}, {"text_idx": "#000051", "text": "Bydd angen i chi fod yn hynod o ofalus os ydych yn ystyried cyrraedd rhai o gopaon Eryri yn ystod y gaeaf. Gall yr amodau gaeafol ofyn am brofiad a dealltwriaeth drylwyr o fynydda yn y gaeaf. Mae gwefan Adventure Smart yn llawn adnoddau defnyddiol ar gyfer diogelwch yn y mynyddoedd."}, {"text_idx": "#000053", "text": "Bydd y rhan helaeth o wersyllfannau a meysydd glampio ar gau yn ystod y gaeaf felly bydd gofyn i chi ymchwilio i opsiynau hunanarlwyo, gwely a brecwast neu westai os am aros dros nos yn Eryri yn ystod y gaeaf."}]